KIRJALLINEN KYSYMYS E-1891/99 esittäjä(t): Graham Watson (ELDR) komissiolle. Geneettisesti muunnettuja kasveja koskevat kenttätutkimukset.



Virallinen lehti nro 219 E , 01/08/2000 s. 0043 - 0044



KIRJALLINEN KYSYMYS E-1891/99 esittäjä(t): Graham Watson (ELDR) komissiolle (29. lokakuuta 1999) Aihe: Geneettisesti muunnettuja kasveja koskevat kenttätutkimukset Ottiko komissio huomioon EU:n perustamista koskevan Maastrichtin sopimuksen 130 r artiklan 2 kohdan, kun se hyväksyi geneettisesti muunnettuja kasveja koskevat kenttätutkimukset? Edellä mainitun kohdan mukaan Yhteisön ympäristöpolitiikalla pyritään suojelun korkeaan tasoon yhteisön eri alueiden tilanteiden erilaisuus huomioon ottaen. Yhteisön ympäristöpolitiikka perustuu ennalta varautumisen periaatteelle sekä periaatteille, joiden mukaan ennalta ehkäiseviin toimiin olisi ryhdyttävä, ympäristövahingot olisi torjuttava ensisijaisesti niiden lähteellä ja saastuttajan olisi maksettava. Ympäristönsuojelua koskevat vaatimukset on sisällytettävä yhteisön muun politiikan määrittelyyn ja toteuttamiseen. Tässä yhteydessä näiden vaatimusten täyttämiseksi toteutettaviin yhdenmukaistamistoimenpiteisiin sisällytetään aiheellisissa tapauksissa suojalauseke, jonka nojalla jäsenvaltiot saavat, yhteisön valvontamenettelyn alaisina, toteuttaa muihin kuin taloudellisiin, ympäristöä koskeviin seikkoihin perustuvia väliaikaisia toimenpiteitä. Voiko komissio ilmoittaa, millä perusteella päätös geneettisesti muunnettuja kasveja koskevista kenttätutkimuksista tehtiin? Margot Wallströmin komission puolesta antama vastaus (7. joulukuuta 1999) Geneettisesti muunnettujen kasvien kenttätutkimukset on hyväksytty geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun neuvoston direktiivin 90/220/ETY(1) nojalla. Direktiivin B osassa säädetään lupamenettelystä, joka koskee geneettisesti muunnettujen organismien (GMO) tarkoituksellista levittämistä ympäristöön tutkimus- ja kehittämistarkoituksessa. Kyseisen direktiivin periaatteiden mukaan on toteutettava varotoimia silloin, kun levittäminen saattaa vaikuttaa ympäristöön sekä kiinnitettävä asianmukaista huomiota ihmisten terveyden ja ympäristön suojeluun hallittaessa geneettisesti muunnettujen organismien levittämisestä aiheutuvia riskejä. Direktiivissä vaaditaan, että ympäristövaarat on kussakin tapauksessa arvioitava aina ennen levittämistä. Direktiivin 4 artiklassa todetaan, että jäsenvaltioiden on huolehdittava, että kaikki tarpeelliset toimenpiteet toteutetaan sellaisten ihmisten terveydelle ja ympäristölle haitallisten vaikutusten välttämiseksi, joita GMO:en tarkoituksellinen levittäminen voi aiheuttaa. Siinä vaaditaan myös kaikkia jäsenvaltioita nimeämään toimivaltainen viranomainen, joka vastaa direktiivissä mainittujen vaatimusten täyttymisestä. Käytännössä levitys tutkimus- ja kehitystarkoituksessa, kuten geneettisesti muunnettujen kasvien kenttätutkimus, voidaan suorittaa vain kyseessä olevan jäsenvaltion toimivaltaisen viranomaisen luvalla. Saadakseen luvan kyseessä olevan yrityksen tai henkilön on tehtävä ilmoitus. Ilmoitukseen on sisällyttävä tekninen asiakirja, joka sisältää tarvittavat tiedot ennakoitavissa olevien joko välittömien tai myöhemmin esiintyvien riskien arvioimiseksi sekä geneettisesti muunnettujen organismien ihmisen terveydelle ja ympäristölle aiheuttamaa vaikutusta ja vaaraa koskevan arvioinnin. Toimivaltainen viranomainen arvioi kyseiset tiedot, ja jos sen mielestä direktiivissä esitetyt vaatimukset on täytetty, se toimittaa tiedot kaikille jäsenvaltioille saadakseen näiltä lausunnon asiasta. Komission tehtävä on helpottaa tietojenvaihtoa. Levittämiseen voi ryhtyä vain jäsenvaltion toimivaltaisen viranomaisen kirjallisen luvan perusteella. Jos toimivaltainen viranomainen saa myöhemmin tietoa, joka voi merkittävästi vaikuttaa levittämiseen liittyviin vaaroihin, se voi vaatia ilmoittajaa muuttamaan tarkoituksellisen levittämisen olosuhteita tai lykätä levittämistä tai lopettaa sen. (1) EYVL L 117, 8.5.1990.